Budapest 28. sz. Országos Egyéni Választókerületi
Választási Bizottság

Tárgy: 	Dr. F. M. a FIDESZ Kispesti szervezete … választási kifogása 

A Budapest 28. sz. Országgyűlési Egyéni Választókerületi Választási Bizottság a
7/2010. (II.19.) OEVB számú
határozatával Dr. F. M. a FIDESZ Kispesti szervezete … választási kifogása ügyében 3 szavazattal az alábbi határozatot hozta: 

A választási kifogást érdemi vizsgálat nélkül elutasítja.

E határozat ellen annak meghozatalától számított 3, azaz három napon belül 2010. február 22-én (hétfő) 16 óráig a Fővárosi Választási Bizottsághoz (1052 Budapest, V. ker. Városház u. 9-11., tel: 327-1644, fax: 327-1855) címzett, de a 28. sz. OEVB-nél (1195 Budapest, XIX. ker. Városház tér 18-20. fax: 282-9964) fellebbezést lehet benyújtani 

A fellebbezést jogszabálysértésre hivatkozással, illetve a választási bizottság mérlegelési jogkörben hozott határozata ellen lehet benyújtani. A fellebbezésnek tartalmaznia kell a fellebbezés benyújtójának nevét, lakcímét (székhelyét) és ha a lakcímétől (székhelyétől) eltér postai értesítési címét. 
A fellebbezés benyújtójának választása szerint telefax számát, vagy elektronikus levélcímét, illetve kézbesítési megbízottjának nevét és telefaxszámát, vagy elektronikus levélcímét. A fellebbezésben új tények és bizonyítékok is felhozhatók. 

A fellebbezés a választási bizottság határozatának meghozataláig visszavonható.

Indokolás:

A 28. sz. OEVB-hez 2010. február 18-án  Dr. F. M. a FIDESZ Kispesti Szervezete … választási kifogást nyújtott be a választási kifogás szerint, nevezett 2010. február 12-én saját kezűleg ragasztotta ki Dr. T. R. a FIDESZ-KDNP jelöltjét ábrázoló plakátokat a Kossuth téren és környékén található 5 db önkormányzati háromoldalú plakát hely 1-1 oldalára. A kifogás szerint 2010. február 18-án jelezték részére, hogy ezek közül egyik sincs már a helyén, vélhetően olyanok szedték le, akik a helyükre ragasztottak más párt érdekkörébe tartozó plakátokat.

Nevezett arról is értesült, hogy a leszedett plakátok közül valaki vélhetőleg provokáció céljából, néhányat nem engedélyezett helyre helyezett ki.

A kifogás megvizsgálását követően az OEVB megállapította, hogy a kifogást nem a választási eljárásról szóló 1997. évi C. tv. (továbbiakban: Ve.) 77.§ (2) bek. szerinti tartalommal nyújtották be a bejelentők. 
A Ve. 77.§ (2) bek. szerint a kifogásnak tartalmaznia kell:
a. jogszabálysértés megjelölését,
b. a jogszabálysértés bizonyítékait,
c. a kifogás benyújtójának nevét, lakcímét (székhelyét) és – ha a lakcímétől (székhelyétől) eltér – postai értesítési címét. 
d. a kifogás benyújtójának választása szerint telefaxszámát vagy elektronikus levélcímét, illetőleg kézbesítési megbízottjának nevét és telefaxszámát, vagy elektronikus levélcímét. 

A Ve. 77.§ (5) bek. szerint „ha a kifogás elkésett, vagy nem tartalmazza a (2) bek. a.-c. pontjában foglaltakat, a kifogást érdemi vizsgálat nélkül el kell utasítani. 

Tekintettel arra, hogy a kifogást benyújtó személy a kifogásban nem jelölte meg a jogszabálysértést, a jogszabálysértés egyértelmű bizonyítékát, ezért a Ve. kogens szabálya szerint a kifogást érdemi vizsgálat nélkül el kell utasítani. 
A határozat a Ve. 29.§ (1) bekezdésén, 29/B.§ (1)-(2) bekezdésén, 77.§ (2) bek. a./ pontján, illetve 77.§ (5) bekezdésén alapul. A jogorvoslatról történő tájékoztatás a Ve. 80.§ (1)-(5) bekezdésén alapul. A 28. OEVB hatáskörét a Ve. 90/A.§ (2) bek. c. pontja határozza meg.

A választási eljárási határidőket a Ve. 4.§ (3)-(4) bekezdése határozza meg. 

Budapest, 2010. február 19.

    Dr. Bizek Dezső sk.
a Bp. 28. sz. OEVB elnöke

A kiadmány hiteléül: Budapest, 28. sz. OEVI

A határozatról értesül: 
1. Dr. F. M. (e-mail cím)
2. Irattár